Venemaa president Dmitri Medvedev keskendus Saksamaa visiidi käigus kantsler Angela Merkeliga kohtudes eelkõige energeetikapoliitikale. Medvedev põhjendas, et Vene gaastransiidiettevõtte Gazprom poolt arendatav Nord Streami projekt on osa Venemaa plaanist suurendada tarnitava gaasi mahtu, millega Merkel ka nõustus, vahendas Deutsche Welle.  Medvedev ja Merkel tunnustasid kohtumisel Soomet Nord Stream'i projekti keskkonnamõjuhindamise aruande heakskiitmise eest, kuid  samas kutsus Medvedev Euroopa Liidu eesistujariiki Rootsit üles toetama Nord Streami arendamist.  Medvedev taunis kohtumisel Euroopa Liidu poolt rahastatava Nabucco gaasijuhtme rajamist, mida Merkel omakorda püüdis toetada, vahendas Bloomberg.Nabucco gaasijuhe peaks hakkama gaasi transportima Kaspia merest läbi Türgi Lõuna-Euroopasse. Gaasijuhe peaks pärast valmimist olema 3300 kilomeetri pikkune. Nabucco kogumaksumus on vähemalt 7,9 miljardit eurot Nord Stream koosneb kahest 1220 kilomeetri pikkusest  gaasijuhtmest, mis kavatsetakse rajada Läänemerre Venemaalt Viiburist Saksamaal asuva Greifswaldini. Projekti arendavad Gazprom, Saksamaa E.ON-Ruhrgas ja Hollandi Nederlandse Gasunie. Projekti vastu on huvi tundnud ka prantslaste ettevõte Gaz de France. Trass läbib Venemaa, Soome, Rootsi, Taani ja Saksamaa majandusvööndit, möödudes lähedalt Eesti, Läti, Leedu ja Poola majandusvöönditest.  Nord Streami ehitusega on kavas alustada 2010. aastal korraga kolmest kohast: Venemaalt, Saksamaalt ja Gotlandi  juurest. Plaanide kohaselt peaks esimene gaasijuhe alustama tegevust 2011. aastal ja teine 2012. aastal. Gaasijuhe võimaldab tarnida 55 miljardit kuupmeetrit gaasi aastas.